ناتالی پورتمن

ناتالی هرشلاگ (عبری جه: נטע-לי הרשלג){ (بزائه‌ی ) که وه ره ناتالی پورتمن نوم جه إشناسنّه، اتا اٮسراییلی-آمریکایی بازیگر هسته. وه وچه‌سال بی‌یه تاسا خله فیلم دله دوی‌یه و اتا اوسکار جایزه و دِتا گولدن گلوب برنده بیّه.

وه اورشلیم، اٮسراییل دله دنیا بمو و نیویورک دله گت بیّه. دوازه سال سن داشته که شه اولین مهمِ نقش ره لئون: پروفشنال (۱۹۹۴) دله کا بکرده. هنتا مدرسه‌شو بی‌یه که دنیایِ معروف‌ترین تیاتر، یعنن برادوی، ونجه دعوت هاکردنه اتا جوون کیجایِ دفترخاطرات (۱۹۹۸) دله نقش داره. ونه بعدی فیلم که باعث بیّه خله اٮسم درهاکنه، «ملکه پادمه» نقش بی‌یه که استار وارز ۱ - فانتوم تهدید (۱۹۹۹) دله داشته. وه ۱۹۹۹ تا ۲۰۰۳ بورده هاروارد دانشگاه و شه لیسانس مدرک ره روان‌شناسی رشته جا بیته. همین‌گدر، وه شه بازیگری ره هم آسته‌تر اٮدامه هادا و استار وارز ِدِ قسمت دیگه (۲۰۰۲ و ۲۰۰۵) ره هم بازی هاکرده و ۲۰۰۱ سال هم آنتوان چخوف ِاتا نٮمایش‌نومه ره تئاتر دله کا بکرده.

ونه بازیگری ۲۰۰۴ سال دله و کلوزر فیلم وسّه، گولدن گلوب و اوسکار جایزه‌یِ کاندید بیّن جه دِباره مردمِ تِک‌سر دکته. وه أی «اوی هاموند» ِمعروف نقش ره وی فور وندتا (۲۰۰۵) دله بجا بیارده، «آن بولین» تاریخی نقش ره هم د آدر بولین گرل (۲۰۰۸) دله داشته و اتا مشکل‌دار بالرین نقش ره بلک سوان (۲۰۱۰) دله کا بکرده و این آخریِ سره اوسکار جایزه ره بتترین زنانِ نقش اول وسّه بهیته. ات سال دمبال‌ته، اتا کؤمدی-رمانتیک که ونه نوم ره نو استرینگز اتکد (۲۰۱۱) گتنه و بعداً ژاکلین کندی نقش ره ژاکی  (۲۰۱۶) دله بازی هاکرده و سومین‌کش اوسکار وسّه کاندید بیّه. وه مارول ِابرقهرمونی فیلمون دله هم نقش داشته و «جودی فاستر» نقش ره ثور (۲۰۱۱)، ثور: تاریک دنیا (۲۰۱۳) و ثور: عشق و تندر (۲۰۲۲) کا بکرده که باعث بیّه اون‌گدر پول‌در-آر-ترین زنان جزو بووشه.

پورتمن اتا کارگردونی تجربه هم دارنه که ونه اولین اثر حوا (۲۰۰۸) نوم دارنه که پچیک‌آسنی داشته و أی ا تیل لاو اند دارکنس (۲۰۱۵) ره بساته. وه ۲۰۲۱ سال، هم‌بازی اتا تهیه‌کَری کؤمپانی ره بساته که وشون آثار جه می دسامبر (۲۰۲۳) و لیدی این د لیک (۲۰۲۴) مینی‌سریال بینه. پورتمن شه نظر ره فیمینیسم، محیط‌زیستی اتفاقات و حیوانات حقوق سر هم گنه و حقوق بشر بنیاد و جین گودال موسسه جه کایری کنده.

 منابع 

 انگلیسی ویکی‌پدیا

رج:امریکا بازیگرون
رج:اسراییلی بازیگرون
رج:زننه آدمون